P. Muránsky, poslanec: (2002-05-16):
Ja túto otázku kladiem v súvislosti s tým faktom, že mám informácie, že napriek tomuto prijatému zákonu, ktorý platí od 1. 1., kedy by malo dôjsť k istému zrovnoprávneniu financovania neštátnych a štátnych škôl, faktom je, že ho dostali cirkevné školy za prvý štvrťrok tohto roka menej ako za porovnateľné obdobie v minulom roku, konkrétne z môjho kraja Banskej Bystrice Cirkevná základná škola v Banskej Štiavnici o 680 tisíc, Katolícke gymnázium v Banskej Bystrici taktiež okolo pol milióna menej. Preto by som prosil, aby to bolo ešte podrobnejšie. Ja som túto otázku položil ako interpeláciu, potom písomne by som si to rád prezrel. Veľmi ma to zaujíma, pretože táto otázka je veľmi, veľmi aktuálna v súčasnosti, lebo, myslím si, platíme dane rovnako a aj zabezpečovanie práv občanov v tomto štáte by malo byť rovnaké pre všetkých rodičov a pre všetky deti rovnako. J. Migaš, predseda NR SR: Pán minister bude reagovať? P. Ponický, minister školstva SR: Ja len pripomeniem. Áno, to, o čom hovoríte, sa objavilo aj v mojom vystúpení. Tá nezrovnalosť vznikla týmto spôsobom a že bude odstránená, samozrejme, na interpeláciu budem reagovať. J. Migaš, predseda NR SR: Ďakujem ministrovi. Ďalšiu otázku položil pán poslanec Dušan Jarjabek. Seďte na svojom mieste, lebo potom vás nevidím, pán poslanec. Otázka je položená pánu ministrovi kultúry Kňažkovi. Odpovedať bude pán minister Harach. Otázka znie: „Ministerstvo kultúry zodpovedá zo zákona za kontakty so Slovákmi žijúcimi v zahraničí. Aká je koncepcia ústredného orgánu štátnej správy v tejto oblasti?“ Za ministra kultúry odpovedá minister Ľubomír Harach, nech sa páči. Ľ. Harach, minister hospodárstva SR: Ďakujem pekne. Vážený pán predseda, vážený pán poslanec, dovoľte mi, aby som vám tlmočil odpoveď ministra kultúry na vami položenú otázku. Medzi základné koncepčné zámery vo vzťahu k Slovákom žijúcim v zahraničí zaraďuje Ministerstvo kultúry Slovenskej republiky podporu kultúrneho života a zachovania kultúrneho dedičstva zahraničných Slovákov, ktoré sú základným predpokladom uchovania národnej identity a celkového rozvoja slovenských národnostných komunít žijúcich v kultúrno-spoločenskom rámci iných národov. V rámci týchto cieľov ministerstvo sústreďuje pozornosť hlavne na podporu projektov krajanských organizácií a inštitúcií zahraničných Slovákov, ktoré smerujú k posilneniu identity krajanov v zahraničí a ich vzájomných vzťahov so Slovenskom a propagujúcich Slovenskú republiku v oblastiach, akými sú, vymenujem: tvorba a šírenie kultúrnych hodnôt najmä výstavy, prezentácie slovenskej kultúry prostredníctvom krajanských spolkov, tvorba programov, literárno-dramatické, hudobné kompozície, jazykové a vlastivedné súťaže o Slovensku, podpora krajanských festivalov, prehliadok pôvodného slovenského umenia. Ďalej ochrana a zachovanie kultúrneho dedičstva, napríklad podpora kurzov majstrov ľudovej umeleckej výroby, výskumná činnosť, podpora zameraná na zachovanie slovenského jazyka v krajanských komunitách. Ďalej výmenné kultúrne projekty zamerané na jednotlivé oblasti kultúry. Ďalej všetky oblasti života umenia posilňujúce národnú identitu zahraničných Slovákov alebo ich vzájomné vzťahy s domovskou krajinou a ktoré smerujú k integrácii ich kultúry do slovenského kultúrneho kontextu, napríklad kurzy tvorcov kultúry choreografov, dramaturgov, režisérov, tvorivé pobyty zamerané na prácu s mládežou. Ďalej oblasť kultúrnych projektov podporujúcich krajanskú periodickú i neperiodickú tlač a elektronické médiá, vzdelávacie programy v kultúre, najmä sympóziá, semináre, diskusné programy a prednášky. Nakoniec oblasť kultúrnych projektov združujúcich zahraničných Slovákov z viacerých krajín. Hlavným nástrojom podpory zahraničných Slovákov je popri priamych kontaktoch a edičnej činnosti finančná podpora aktivít zameraných na uvedené oblasti. Ďakujem za pozornosť. J. Migaš, predseda NR SR: Pán poslanec Jarjabek chce položiť otázku alebo repliku, nech sa páči.